ตลท.เตรียมพร้อมตั้งศูนย์สำรองนอก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ตลาดหลักทรัพย์มองหาทำเล ตั้งศูนย์ซื้อขายสำรองต่างประเทศ รองรับในประเทศมีปัญหา เล็งยุโรปเอเชีย
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ในที่ประชุมคณะกรรมการ (บอร์ด) ตลาดหลักทรัพย์ วันที่ 17 มิ.ย. ฝ่ายบริหารได้รายงานให้ทราบว่าตลาดมีแผนจะเพิ่มศูนย์ซื้อขายสำรองในต่างประเทศเพิ่มจากปัจจุบันมีอยู่ในประเทศไทยเท่านั้น ซึ่งอาจเป็นยุโรป หรือประเทศอื่นๆ ในภูมิภาคนี้ 
ตลาดหลักทรัพย์มีการทบทวนระบบปฏิบัติการซื้อขายสำรองของตลาดหลักทรัพย์ ถึงแม้เหตุการณ์ความไม่สงบในประเทศที่ผ่านมาได้พิสูจน์แล้วว่าระบบปฏิบัติการซื้อขายสำรองของตลาดหลักทรัพย์ที่มีอยู่ไม่ได้ประสบปัญหา แต่ต้องการพัฒนาให้ดีขึ้นกว่าเดิม  
“การมีศูนย์สำรองในต่างประเทศถือเป็นการกระจายความเสี่ยง ป้องกันไว้เผื่อกรณีในประเทศเกิดปัญหา หรือภัยธรรมชาติ เช่น อุทกภัย ก็ยังมีศูนย์สำรองในต่างประเทศ อีกทั้งยังรองรับการเชื่อมโยงการซื้อขายกับตลาดหุ้นอื่นๆ ในภูมิภาค และการขยายเวลาในการซื้อขายในสินค้าอนุพันธ์ นอกจากนี้ตลาดหลักทรัพย์อื่นในโลกต่างจัดตั้งศูนย์สำรองซื้อขายข้ามประเทศไว้” นายจรัมพร กล่าว
ทั้งนี้ ตลาดหลักทรัพย์คาดว่าจะใช้เวลาประมาณ 1 เดือนสรุปแผนปฏิบัติการสำรองในอนาคตทั้งหมด เช่น งบลงทุน เพื่อนำเสนอให้คณะกรรมการพิจารณา
สำหรับมาตรการกำกับดูแลบริษัทจดทะเบียนที่อยู่ในกลุ่มที่เข้าข่ายถูกเพิกถอนที่อยู่ในกลุ่มบริษัทที่แก้ไขการดำเนินงานไม่ได้ภายในกำหนด (เอ็นพีจี) ซึ่งฝ่ายจัดการได้เสนอให้กำหนดระยะเวลาในการแก้ปัญหาเป็นเวลา 7 ปีเท่านั้น ปรากฏว่าบอร์ดเห็นว่าเป็นระยะเวลาที่นานเกินไป จึงให้กลับไปศึกษาเวลาที่เหมาะสมและเทียบเคียงกับตลาดต่างประเทศ เพื่อให้สอดคล้องกับหลักสากล